ત્યારબાદ રત્નાશા પ્રતિમાને લઈને આવ્યા અને જિનાલયના મુખ્ય દ્વારે પધરાવી. પૂર્વની આદ્રમાટીના પીંડ જેવી થઇ ગયેલી વેળુની પ્રતિમા ખસેડી ભૂમિ પ્રમાર્જી નવી પ્રતિમા પધરાવવા ઉપાડવા જાય છે ત્યારે તે નવી પ્રતિમા ત્યાં જ સ્થિર થઇ ગઈ. ચિંતાતુર એવા રત્નાશા ચારેય આહારનો ત્યાગ કરી અંબિકાદેવીની આરાધનામાં લીન બન્યા. અંબિકામાં પધાર્યા અને કહ્યું કે, “ હે રત્નાશા! હવે આ પ્રતિમા ત્યાંથી ઉત્થાપિત નહી થાય. તું પશ્ચિમદ્વારવાળા ભવ્ય જિનાલયનું નિર્માણ કરાવ.” ત્યારબાદ અંબિકાદેવીના સૂચન પ્રમાણે રત્નાશાએ નવા જિનાલયનું નિર્માણ કરાવ્યું. મહોત્સવપૂર્વક આચાર્યો વડે પ્રભુની પ્રતિષ્ઠા કરાવી. ત્યારબાદ રત્નાશાએ પરમાત્માની અષ્ટપ્રકારી પૂજા કરી ભાવવિભોર બની સ્તુતિ કરી.